
[bookmark: _GoBack]Wythnos 3: Y Gyfraith yn ein Hadfywio
Yr wythnos hon byddwn yn cerdded ac yn gweddĩo gyda Christnogion yr Aifft. Bu Cristnogion yn yr Aifft ers dyddiau’r Hen Destament, ac y mae’r gymuned Gristnogol yno yn un o’r rhai mwyaf yn y Dwyrain Canol.
Esboniad Beiblaidd
Exodus 20.1-17; Salm 19; Ioan 2.13-22
Yr hyn sydd yn Llyfr Exodus, wrth gwrs, yw hanes yr Iddewon yn gadael yr Aifft ac yn teithio tua gwlad yr addewid. Ond y mae hefyd yn dweud sut y rhoddodd Duw y Gyfraith (y Tora) i Moses. Daw cefnu ar gaethiwed a gorthrwm, a theithio tuag at gyfanrwydd a rhyddid, â rhwymedigaeth yn ei sgil. Mae rhoi’r Gyfraith ar Fynydd Sinai yn agwedd hollbwysig ar daith Pobl Dduw i wlad yr addewid. Heb y Gyfraith, byddai’r bobl ar goll. Er bod ein diwinyddiaeth yn sôn weithiau am y Gyfraith fel sy’n ein rhwymo mewn dull negyddol, dywed y Salmydd wrthym fod ‘cyfraith yr Arglwydd yn berffaith, yn adfywio’r enaid’ (Salm 19.7).
Mae’r Salmydd yn rhoi inni gliw pwysig am arwyddocâd y Gyfraith hon. Yn wahanol i gyfraith dynion, sy’n rhwymo a hyd yn oed yn gormesu, mae cyfraith Duw yn rhyddhau ac yn adfywio; mae’n ein galw i fod yn fath gwahanol o gymuned, yn un a sylfaenwyd ar gyfiawnder ac ar addoli’r Un Duw a bod yn ffyddlon iddo. Mae hyn yn gwrthgyferbynnu â mathau eraill o gymunedau a chymdeithasau y gall eu blaenoriaethau a’u gwerthoedd fod yn wahanol iawn.
Felly, nid rhyw grwydro diamcan, yn chwilio am gysur ysbrydol ym mhle bynnag y gallwn ddod o hyd iddo, yw taith y Garawys trwy’r anialwch,ond taith yr arweinir ni arni gan yr Ysbryd Glân a chyfraith Duw.
Mewn cyfyngder (ac y mae Pobl Dduw yn Exodus a Numeri yn sicr yn wynebu hynny) mae’r Gyfraith yn llyw i’r bobl: pan demtir hwy i weithredu’n anghyfiawn, mae’r Gyfraith yn eu cymell i ddychwelyd at Dduw, ac mewn amseroedd anodd, dyry’r Gyfraith iddynt dawelwch meddwl.
Ond mor hawdd yw llygru’r Gyfraith, newid ei gorchmynion i osod beichiau ar bobl! Roedd yr hyn a wnaeth Iesu yn y Deml, er enghraifft, yn weithred yn erbyn y rhai nad ystyrient y Gyfraith ond fel dull o wneud elw. Amcan Cyfraith Duw yw rhyddhau pobl, hyd yn oed pan fyddant dan faich caledi, bygythiadau ac erledigaeth. Mae Gorchmynion Duw’n maethu ac yn cynnal ei bobl ar amser pan fo gweddill y byd yn araf i ymateb i angen y rhai a fathrwyd dan draed militariaeth a grym.
Pwy yw Cristnogion yr Aifft?
Yr Aifft yw cartref y Coptiaid, un o gymunedau Cristnogol hynaf y byd, yn mynd yn ôl i gyfnod Crist. Er mai yn yr Aifft y mae’r boblogaeth Gristnogol fwyaf yn y Dwyrain Canol, lleiafrif ydynt yno hefyd. Cristnogion Coptaidd (rhan o Eglwys Uniongred y Dwyrain), yw 10% o’r boblogaeth.
Sut beth yw bod yn Gristion yn y cyd-destun hwn?
Nid yw llywodraeth yr Aifft yn cydnabod troedigaethau oddi wrth Islam at Gristnogaeth; ni chaniateir ychwaith rai priodasau rhyng-ffydd. Rhwystrir rhai sydd wedi troi’n Gristnogion rhag priodi rhai a anwyd mewn cymunedau Cristnogol, a chofrestrir yn Fwslimiaid blant rhai a drodd yn Gristnogion, a rhoi iddynt addysg Fwslimaidd.
Mae’r llywodraeth hefyd yn mynnu bod angen trwydded i atgyweirio eglwysi neu adeiladu rhai newydd, ac yn aml fe’u gwrthodir. Dros y ddwy flynedd ddiwethaf, bu nifer o ymosodiadau ar Gristnogion ac ar adeiladau eglwysig.  Eto, y mae yn yr Aifft sawl prosiect cymunedol bywiog a arweinir gan Gristnogion. Un enghraifft yw prosiect y gymuned Goptaidd yn un o slymiau Cairo. Dyma beth a ysgrifennodd un o’n cefnogwyr pan ymwelodd ag ef:
Dweud llai na’r gwirionedd yw dweud bod y traffig yng Nghairo yn ddrwg. Mae’n hunllefus, hyd yn oed ar y priffyrdd a’r prif heolydd. Trowch oddi ar y rhain i’r ardaloedd tlotaf, ac mae’n waeth fyth. Mae cyrraedd Canolfan Salaam yn Ezbet al Nakhl, un o slymiau Cairo, yn her ynddo’i hun. Dyma lle y mae Merched y Santes Fair, cwfaint o leianod Coptaidd Uniongred, yn gweithio ymhlith y Zabaleen, casglwyr sbwriel Cairo, y rhan fwyaf ohonynt yn Gristnogion.


Daw’r rhan fwyaf o breswylwyr Ezbet El Nakhl o’r Aifft Uchaf. Daethant yma i chwilio am waith. Mae’r lle’n gwbl orlawn; mae oddeutu 6,000 o gasglwyr sbwriel yn byw yma, a theuluoedd cyfain – yn cynnwys y plant – yn gwneud bywoliaeth trwy gasglu sbwriel o dai pobl Cairo a’i ddosbarthu i’w ailgylchu. Maent yn casglu papur, plastig, ac unrhyw beth arall y gallant ei ddefnyddio. Mae llawer ohonynt yn dal i i gludo’r sbwriel mewn trol a mul. Maent yn byw bywyd ynysig oherwydd eu gwaith, a’r arolgleuon drwg a’r tân a’r mwg a ddaw o losgi’r sbwriel.
Os trowch oddi ar y briffordd ac i mewn i’r ardal orlawn, swnllyd a llychlyd hon, fe gyrhaeddwch, ar ôl ymdrech enfawr, farchnad anifeiliaid lle y mae diadelloedd o eifr a defaid yn ymddangos fel pe baent yn ymborthi ar fagiau plastig – a’r rhai ffodus ohonynt ar ddail gwyrdd. Ym mhobman, mae mulod yn tynnu troliau – y mulod tenau, blinedig yr olwg, sydd mor hanfodol i waith y casglwyr sbwriel. Trowch am ganol y slym, ac fe gyrhaeddwch Ganolfan Salaam, mewn stryd gefn gul. Mae’n werddon o dangnefedd, gyda gardd brydferth a chysgodol.
Mae’r Chwiorydd yn rhedeg sawl prosiect, yn cynnwys prosiect uchelgeisiol i ddysgu llythrennedd, addysgu ar hawliau dynol ac iechyd, a phrosiectau ar gynhyrchu incwm bychan. Yn ôl y Chwaer Maria, sy’n gofalu am y cwfaint, ‘Mae’r merched yn greadigol iawn. Mae ganddyn nhw lawer o syniadau.’ 
Mewn ystafell gyfagos mae prosiect addysgiadol i blant y casglwyr sbwriel, sy’n mynd yn ôl i gasglu sbwriel cyn gynted ag y daw’r bore i ben yn yr ysgol. Mae’r plant yn amrywio mewn oedran, ac mae’r hyfforddiant yn cynnwys amryw o bynciau, o lythrennedd sylfaenol i Saesneg a chyfrifiaduron – y maent wrth eu bodd â hwy.Mae’r Chwiorydd a gwirfoddolwyr yn ceisio’u cymell – maent yn dioddef o ddiffyg bwyd, ac felly rhoddir bisgedi iddynt cyn iddynt fynd i’r gwaith.
Peth cyffredin yw gweld merched yng ngardd Canolfan Salaam yn eistedd i lawr gyda diod i fwynhau ambell ennyd o dawelwch yn yr awyrgylch dangnefeddus a groedd y Chwiorydd, cyn dychwelyd i’r berw a’r budreddi y tu allan.


Cwestiynau i’w Trafod
1. Beth yw eich ymateb i’r darlleniadau o’r Beibl am yr wythnos hon? Sut yr ydych yn ymateb i’r stori o’r Aifft?
2. Sut y byddai Cristion o’r Aifft yn darllen stori’r Exodus, lle mae’r Aifft yn ‘wlad caethiwed’ i gael eich ‘arwain allan’ ohoni’?
3. A ydych yn meddwl bod yr hyn sy’n digwydd yn yr Aifft ac yng ngweddill y Dwyrain Canol yn cael effaith niweidiol ar y berthynas rhwng crefyddau yn eich cymuned?
Gweddi
Dduw cariadus,
wrth inni gofio am ein brodyr a’n chwiorydd yn yr Aifft,
gofynnwn iti barhau i’w hysbrydoli i fod yn bobl i ti,
yn ffyddlon i’r Efengyl,
wedi ein hadfywio gan dy Gyfraith,
ac yn tystio i gariad anhunanol Duw
yn Iesu Grist.
Amen.

